În 2019 au fost cofinanțate optsprezece măsuri, iar în 2020, douăzeci și două de măsuri, mai exact, 40 de acțiuni cofinanțate în total pentru perioada 2019-2020, reprezentând 60 % din costurile eligibile suportate efectiv, plus o contribuție forfetară de 7 % din costurile eligibile. În perioada 2019-2020 au fost acordate douăzeci și cinci de granturi unor agenții de media și de comunicare pentru măsuri care promovează conștientizarea importanței agriculturii și a zonelor rurale pentru societate în general; acestea au inclus acțiuni cu o componentă transnațională semnificativă, desfășurate de societăți din domeniul mass-mediei, active în diferite state membre. Proiectele au ilustrat modul în care PAC contribuie la realizarea priorităților în materie de politici ale Uniunii și abordează sustenabilitatea agriculturii, în toate dimensiunile sale. Adesea, aceste acțiuni au inclus componente pedagogice și activități de sensibilizare cu privire la alimentație și agricultură, subliniindu-se rolul sprijinului acordat de UE și importanța reînnoirii generațiilor pentru sector. A fost acordat, de asemenea, sprijin pentru opt acțiuni la nivel național, coordonate de asociații de producători sau de entități care au legături strânse cu sectorul agricol; aceste proiecte s-au axat pe provocările actuale și viitoare cu care se confruntă agricultura și zonele rurale din UE, precum și pe promovarea sustenabilității. Printre altele, tot la nivel național, o instituție academică s-a axat pe viitoarele oportunități pentru tinerii fermieri. În plus, o asociație de dezvoltare rurală la nivelul UE a organizat un proiect transfrontalier axat pe sprijinirea studenților în cadrul învățământului agricol. De asemenea, două organizații active în domeniul mediului la nivel național, dar și una la nivelul UE, au primit sprijin pentru măsuri de sporire a gradului de conștientizare cu privire la aspectele legate de protecția mediului și de protejarea biodiversității în contextul Strategiei „De la fermă la consumator” și al priorităților Pactului verde european. Proiectele finanțate prin granturi au inclus, adeseori, o componentă educațională destinată elevilor, profesorilor și studenților. Aceste acțiuni au fost concepute pentru a-i implica pe tineri și pentru a spori gradul de conștientizare în rândul acestora cu privire la PAC și la contribuția acesteia în multe domenii, cum ar fi schimbările climatice, securitatea alimentară și promovarea unei alimentații sănătoase ca stil de viață. Din cauza restricțiilor adoptate de autoritățile naționale ca răspuns la pandemia de COVID-19, unele proiecte finanțate prin granturi s-au confruntat cu dificultăți semnificative în ceea ce privește punerea în aplicare a acțiunilor prevăzute în acestea. Restricțiile au avut un impact în special asupra activităților legate de organizarea de seminarii în școli, de conferințe și de participarea la târguri agroalimentare. În conformitate cu abordarea globală convenită la nivelul întregii Comisii Europene, DG AGRI a continuat să adopte un nivel ridicat de flexibilitate în căutarea de soluții pentru a asigura executarea acestor proiecte. Documentul de lucru al serviciilor Comisiei care însoțește prezentul raport oferă informații detaliate privind granturile acordate pe parcursul perioadei de raportare, inclusiv numărul de candidaturi acceptate per stat membru. Este important de subliniat că, în perioada 2019-2020, un număr considerabil de acțiuni cofinanțate au avut o audiență care a depășit numărul de participanți direcți datorită efectului multiplicator al presei de specialitate și al mass-mediei, precum și datorită creșterii gradului de utilizare a mijloacelor de comunicare digitale și a platformelor de comunicare socială ca instrumente de diseminare. Candidaturile au fost evaluate în funcție de criterii riguroase de eligibilitate, de excludere, de selecție și de atribuire stabilite în cererile de propuneri. Acest lucru a fost în conformitate cu Regulamentul financiar și a reflectat obiectivul Comisiei de a se asigura egalitatea de tratament și o concurență loială între solicitanți.